नरेन्द्र नै तौल-तौले आटा पोआया ते घरै गी परतोन्दे होई रस्ते च बिट्टू लेई ‘हमारी दुनियां’ दी कताब खरीदी। घर पुजदे-पुजदे तरकालां पेई गेदियां न। सुशमा रसोई च स्टोब बाला दी ऐ। बिट्टू माऊ दे गले पलमोइयै तैंथियां पा दा ते पिंकी सेई गेदी ऐ। आटे आला थैला पुंञा रखदे होई नरेन्द्र नै आखेया-"सुशमा ! ए लै सम्हाली लै आटा। ते ए लै बिट्टू तेरी कताब।" उन्ने हुन कपड़े बदलियै बीड़ी सलगाई लेई ऐ। खट्टै पर बेइयै कोई रसाला पढ़न लगी पेया ऐ। हुन ओ नरेन्द्र दी खट्टा ते कोल खट्ट डाइयै ते बिस्तरा पाइयै बिट्टू गी पक्खी झोलियै सुआल पढ़ा दा ऐ। उन्नै कताबै परा नजरां हटाइयै सुशमा ते अपने ञ्याणें गी दिक्खेया। उनेंगी सुत्ते दा दिक्खियै उसी बड़ा अजीब बझोआ। उन्नै सोचेया हून उसी बी सौना चाहिदा। पर नींदर कुत्थें ?